Λούκας Αουρέντνικ

Καριέρα ως ποδοσφαιριστής

Ο Αουρέντνικ ξεκίνησε τη σταδιοδρομία του σε έναν μικρό σύλλογο της γενέτειράς του, την "Στάατσφαμπρικ Βιέννης", πριν ενταχθεί το 1935 στη Ραπίντ Βιέννης, με την οποία κατέκτησε το νταμπλ Αυστρίας το 1938. Το καλοκαίρι του 1938 μεταπήδησε στο ρόστερ της "ΤΟΣ Νόιεντορφ" (σημερινής ΤΟΣ Κόμπλεντς), ενώ το 1940 μεταγράφηκε στη "ΜΣΦ Μπρυν", σύλλογο της Σουδητίας (περιοχή της σημερινής Τσεχίας). Με την Μπρυν ο Αουρέντνικ κέρδισε το πρωτάθλημα της Σουδητίας του 1943. Τον επόμενο χρόνο αγωνίστηκε στην ΛΣΦ Μάρκερσντορφ και το 1945 επέστρεψε στη Ραπίντ, κατακτώντας μαζί της άλλο ένα πρωτάθλημα το 1946. Μετά τον πόλεμο ο Αουρέντνικ αγωνίστηκε στην γαλλική ΚΟ Ρουμπαί-Τουρκουάν, πριν επιστρέψει και πάλι στην Αυστρία, για να διαπρέψει ως κορυφαίος αμυντικός στην Αούστρια Βιέννης μεταξύ 1948 και 1953. Με την Αούστρια κατέκτησε ένα νταμπλ το 1949, καθώς και δύο πρωταθλήματα το 1949 και 1953. Μεταπήδησε για μία σεζόν στην Αούστρια Λούστεναου, όπου διατέλεσε παίκτης-προπονητής. Το 1954 πήγε στη Γαλλία, όπου αγωνίστηκε ως το 1956 στη Λανς και εν συνεχεία στη Χάβρη ως το 1958, οπότε έκλεισε την ποδοσφαιρική του καριέρα.

Καριέρα ως προπονητής

Μετά το πέρας της ποδοσφαιρικής σταδιοδρομίας του, ο Αουρέντνικ ασχολήθηκε με την προπονητική, ξεκινώντας την καριέρα του από την Ελλάδα.

ΑΕΚ

Το 1959 με τη δημιουργία της ενιαίας Α΄ Εθνικής ανέλαβε την ΑΕΚ, η οποία υπό την καθοδήγησή του ισοβάθμησε με τον Παναθηναϊκό στην πρώτη θέση της βαθμολογίας, χάνοντας τον τίτλο σε αγώνα μπαράζ με 2-1 και τερματίζοντας έτσι στη δεύτερη θέση. Στον πάγκο της ΑΕΚ ξεκίνησε και την επόμενη σεζόν, για να απολυθεί τον Δεκέμβριο του 1960.

Πιερικός

Μετά την ΑΕΚ ανέλαβε προπονητής στη νεοσύστατη ομάδα του Πιερικού το 1961. Επί των ημερών του ο Πιερικός σε συνολικά 37 αγώνες (τοπικό πρωτάθλημα και Β΄ Εθνική) σημείωσε 26 νίκες, 7 ισοπαλίες και 4 ήττες, με συνολικά τέρματα 116-22. Η ήττα του Πιερικού στην Καβάλα από τον Ηρακλή Καβάλας στις 3 Ιουνίου 1962 με αποτέλεσμα την απώλεια της απευθείας ανόδου χρεώθηκε στον Αουρέντνικ και αποτέλεσε την αιτία λύσης του συμβολαίου του και αντικατάστασής του από τον Κλεάνθη Βικελίδη.

Εθνικός Πειραιώς

Ο Αουρέντνικ μετά τον Πιερικό ανέλαβε προπονητής του Εθνικού Πειραιώς, όπου παρέμεινε για περίπου έναν χρόνο. Ο γιος του, Γιούργκεν Αουρέντνικ, υπήρξε την σεζόν 1962-63 παίκτης του Εθνικού, καταγράφοντας τρεις συμμετοχές και ένα γκολ, το οποίο σημείωσε στην ήττα 2-3 του Εθνικού στην Τούμπα από τον ΠΑΟΚ στις 23 Δεκεμβρίου 1962.

Ανόρθωση

Από το 1963 ως το 1965 ο Χάρρυ Αουρέντνικ ήταν στην Κύπρο ως προπονητής της Ανόρθωσης, με την οποία κατέκτησε το Κύπελλο του 1964, καθώς και την Ασπίδα με την έναρξη της επόμενης σεζόν.

Παναιτωλικός

Μετά το πέρασμά του από την Κύπρο ο Αουρέντνικ ανέλαβε το 1965 τον Παναιτωλικό, που αποτέλεσε τον τελευταίο του σταθμό στην Ελλάδα.

Βίνερ Νόιστετερ

Η συνέχεια της καριέρας του τον βρήκε ξανά στην Κύπρο, από όπου στα τέλη του 1967 επέστρεψε στην πατρίδα του και ανέλαβε προπονητής της αυστριακής Βίνερ Νόιστετερ ΣΚ, αντικαθιστώντας τον Καρλ Κόλερ. Με αυτόν στο τιμόνι η ομάδα κατέγραψε μέτρια πορεία την σεζόν 1967-68, ενώ έκανε πολύ άσχημο ξεκίνημα την επόμενη σεζόν, κάτι που οδήγησε στην απόλυσή του μετά το τέλος του πρώτου γύρου, στις αρχές του 1969.

Σαρλερουά

Μεταξύ 1969 και 1971 ανέλαβε την βελγική Σαρλερουά στον τελευταίο καταγεγραμμένο σταθμό της καριέρας του.